عدة مرات سواء فمذكرات السجن أو فمقالات أخرى حول السجن ، كتبت بلي أن القفة ديال الزيارة خاصها تمنع ، لأنها كتحول العقوبة السجنية بالنسبة لبعض الأفراد لفترة راحة وإستجمام ، عاد زيد عليها الممنوعات لي كيدخلو دكاكة ، غير هي كتبقى قليلة وتعتبر فقط تجارة معيشية داخل السجن ، أما الممنوعات ديال المعقول ولي كتكون غير عند أعيان السجن فراه كيدخلوها الموظفين ، وماشي القفف ديال الزيارة ، غير هو حقا هاديك القفة كانت كتخلق واحد الفوارق طبقية شاسعة ، خصوصا فالحبس بحكم أنه مجتمع مصغر ، إييه الفوارق الإجتماعية كاينين فالحياة ، ولكن الطبقات الإجتماعية المتباعدة مكيحتكوش ببعضياتهم بزاف فاليومي ، بينما السجن راه شامبري واحد ، تقدر تلقى واحد مقطوع ونهار وهو كيصبن سليبات الحباسة على ود عشرة كازا ، وبرهوش جايباليه مو كوبرى وسورفيت لاكوسط والشهيوات بالأنواع والتروسة ديال الكارو، وهادشي كيخلق واحد الإستغلال بشع بين السجناء مع بعضياتهم ، وخصوصا المدمنين منهم. ولكن للأسف ملي شفت فيديوات ديال أسر السجناء من باب أحد المؤسسات السجنية وكيفاش كيتشكاو من هاد القرار وكيفاش ضرهم ، حيث أي واحد غيسمع القفة مابقاتش فالحبس مباشرة غادي يتخايل السجناء لابسين لباس موحد وكالسين فقاعة كبيرة ديال الماكلة كيقصيو نفس الماكلة فوقت واحد ، ولكن كحال العديد من القرارات فهاد البلاد ، فإدارة السجن علمات الناس بأنهم مايجيبو والو من برة ولي بغاوها كاينة فحانوت الحبس ، وطبعا ملي دخلوا الناس لقاو الزحام كثير على الحانوت بالإظافة إلى الأثمان المرتفعة ، وهاد الموشكيل كنت عانيت منو فسجن أزيلال ، حيث الحانوت مكانتش فيه كاع السلعة وبعض المرات كنا كنخلصوها ونبقاو نتسناو ، وخصوصا الكارو لي مكان كيجي بعد المرات على 15 يوم ، كاين لي كيظطر يبيع المانطة ديالو فداك البرد باش يكمي وهو عندو الكارو مخلصو ولكن باقي ماجابوهش حتى ترشق للموظف ، وعدة مشاكل أخرى ديال قلة الإختيارات ، كتولي تستهلك آشنو مارشقات للموظف يجيب ، هادشي طبعا بالإظافة إلى زحام الكثير ، حيث فعوض مثلا واحد 100 أسرة كلها غتجي مقدية من بلاصة حدا دارها وتدخل تتقلب ويدوزو للزيارة ، غتولي ديك المية أسرة كلها خاصها تدوز ساعات فالنوبة مابين الحانوت والصف ديال الزيارة . الصراحة كخطوة بداية الامر مزيان ، ولكن خاصو يتطور حتى يوصل لمرحلة أن السجين مايبقى يدخلوا والو من برة حيث الضروريات موجودة لداخل ، حيث راه القفة ماشي مجرد ثرف زايد ، وإنما راها جد ضرورية حيث ماكلة الحبس ماكفياش بوحدها بل العكس عندها أضرار على صحة السجين ، حيث مايمكنش للسجين يعيش باللوبية والعدس ربعيام فالسيمانة وفنفس الوقت تمنع عليه القفة من برا. 
القفة فالحبس. ها علاش انطلاقا من التجربة هاد القرار ما صالحش بلا ما نقول شي كلمة اخرى